Racecourse Ground (Wrexham)

Racecourse Ground er et stadion i byen Wrexham i Wales og hjemmebanen til fotballaget Wrexham. Det er verdens eldste stadion som fortsatt arrangerer landskamper; den første landskampen ble arrangert i 1877. Per juli 2026 var den siste landskampen her i 2023 mot Gibraltar og det hadde da blitt spilt 95 landskamper her, mer enn noen andre walisiske stadioner. Stadionet har også blitt brukt til rugbykamper. Historikk Før det ble spilt fotball her ble stadionet brukt til cricket og hesteløp. Wrexham har spilt på denne banen siden klubben ble stiftet på hotellet Turf Hotel som ligger rett ved stadionet. På grunn av økning i leien spilte klubben hjemmekamper i 1881–1883 på et annet Racecourse Ground i bydelen Rhosddu. I 1952 ble det laget ståtribuner i betong på seksjonen Kop End på den ene kortenden. Denne er som på mange andre stadioner kalt opp etter slaget ved Spion Kop. Denne seksjonen ble stengt i 2008 og revet i 2023 for å bygge en ny og større seksjon. i 1957 ble det satt tilskuerrekord med 34 445 da Wrexham spilte mot Manchester United. I 1959 ble det installert flomlys. I 1978 da klubben rykket opp til andre nivå ble en ny seksjon på langsiden, The Border Stand (etter bryggeriet Border Breweries som eide stadionet) bygget. Seksjonen har endret navn flere ganger av sponsormessige årsaker og er der bortesupporterne normalt sitter. I 1999 ble motsatt langside bygget med kapasitet på 3500. Der er det også losjer, plattform for rullestolbrukere og egen autisme-vennlig stille-område Kontroversielt eierskap 2002–2006 I 2002 sikret daværende klubbformann William Pryce Griffiths seg en 125-års leieavtale på stadionet fra eieren Wolverhampton Dudley Breweries for £ 750000 og en årlig leie på ett pund. Senere samme året kjøpte klubben leieavtalen fra Wolverhampton Dudley Breweries for £ 300000 og samme dag overførte den nye klubbformannen, Alex Hamilton, rettighetene til et av hans selskaper Damens Ldt for en symbolsk sum. Leien ble reforhandlet og i den nye avtalen kunne Damens Ldt kaste ut Wrexham fra banen med 12 måneders varsel og at klubben måtte betale én million pund. Den nye leien ble økt fra ett pund til 30000 pund i året. I 2004 fikk klubben beskjed at de måtte forlate stadionet, noe som skapte sinne blant supporterne. I 2006 avgjorde høyesterett at eierskapet av stadionet var ulovlig overført og eierskapet ble overført til klubben som da var under administrasjon på grunn av økonomiske problemer. Nytt eierskap 2006–2016 I mai 2006 gikk klubben ut av administrasjon og eierskapet til stadion ble overført til et nytt selskap Wrexham Football Club (2006) Ltd. Eierskapet ble overført til et nytt holding-selskap Wrexham Village Ldt som nå eide både fotballklubben og rugby-league klubben Crusaders. For å skaffe inntekter til klubben ble det foreslått i 2008 å bygge en student-by nær stadion som kunne sikre leieinntekter eller inntekter ved å selge prosjektet. På grunn av finanskrisen i 2008 ble det vanskelig å finne en tredje partner og prosjektet ble solgt videre. I 2011 etter økonomiske problemer for Wrexham Village Ldt ble stadionet og treningsfeltet solgt til Wrexham universitet. Da ble både Wrexham og Crusaders sikret å kunne trene og spille på anleggene. Stadionet endret da navn til Wrexham Glyndŵr University Racecourse Stadium. I 2014 ble stadionet oppgradert med nytt gress og sprinkleranlegg samt garderober for spillere og dommere. De medisinske og behandlings-fasilitetene ble også oppgradert og stadionet ble reklassifisert til kategori 3 og kunne dermed arrangere landskamper igjen. Universitetet som eiere 2016–2022 I august 2016 signerte klubben og universitetet en avtale som skulle signallisere en ny framtid for stadionet. Leieavtalen fra universitetet ble kalt My Racecourse og avtalen var at klubben fikk en 99-års leieavtale på drift av klubben som til da hadde blitt styrt av universitetet. Nye eiere og sonsornavn 2022– Etter Ryan Reynolds og Rob McElhenney kjøpte fotballklubben begynte forhandlinger om å kjøpe rettighetene til stadionet også. Juni 2022 kjøpte klubben leieavtalen fra universitetet. Wrexham byråd startet da arbeidet med å få støtte til å oppgradere stadionet med tanke på en ny The Kop som hadde vært stengt siden 2008. I 2023 ble det inngått en sponsoravtale med STōK Cold Brew Coffee slik at stadionets offisielle navn ble kalt STōK Cae Ras. I 2025 ble banen overhalt og undervarme installert. Det ble også installert mållinje-teknologi for å oppfylle UEFAs krav. Banen ble flyttet to meter nærmere The Kop og plassen hvor trenere og støtteapparat sitter ble flyttet til motsatt langside. Referanser Eksterne lenker Offisielt nettsted (en) Racecourse Ground – kategori av bilder, video eller lyd på Commons Supporterside med historikk om stadionet (en) Side hos Footballground guide (en)